કાલબાદેવીમાં આવેલી નરનારાયણ મંદિર બિલ્ડિંગમાં રહેતાં ૪૨ વર્ષનાં ગૃહિણી નીતા ભગવાનદાસ સોનીએ મિડ-ડે LOCALને કહ્યું હતું કે ‘અમારી પાડોશમાં રહેનારાં ચેતનાબહેન વઘાસિયાએ પણ હાલમાં જ તેમનું ઘર બદલી દીધું છે. જોકે તેમના બાળક સહિત તેમના સમ્રગ પરિવારને આ કારખાનાંઓને કારણે દમની બીમારી થઈ હતી એને કારણે તેઓ હાલમાં જ મલાડમાં શિફ્ટ થઈ ગયાં હતાં. અમે પણ હાલમાં ઘર બદલવાનું વિચારી રહ્યા છે, કારણ કે આવા વિસ્તારમાં અમે વધુ જીવી શકીએ એમ નથી. આ ગેરકાનૂની કારખાનાંનાં ચીમનીમાંથી ક્યારેક પીળા રંગનો ધુમાડો નીકળે છે. એને કારણે હવામાં ઝેરી ગૅસ છોડવામાં આવે છે, જે સ્વાસ્થ્ય માટે હાનિકારક છે. અમારા ઘરે દરેકને સતત શ્વાસોશ્વાસની તકલીફો થાય છે, પણ અમારી પાસે આ માટે કોઈ દવા નથી. અમને પણ દમ જેવી બીમારીઓ થાય એવાં લક્ષણો જોવા મળ્યાં છે એવું હાલમાં જ ડૉક્ટરોએ કહ્યું છે. એથી ફરિયાદ કરી ત્યારે હાલમાં જ અમારા ઘરની પાસેની ચાર ચીમનીઓ અમે કઢાવી દીધી છે, પણ હજારોની સંખ્યામાંથી ફક્ત ચાર ચીમની કાઢી દેવાથી કંઈ ફરક પડશે એમ નથી. આ કારખાનાંઓ બંધ કરાવી દેવાં જોઈએ. લોકો માટે સ્વાસ્થ્ય જરૂરી છે, રૂપિયા નહીં. એક તરફ અહીં મુંબાદેવી મંદિર, જે અમારા માટે સ્વર્ગ છે એવી જ રીતે બીજી તરફ અહીં સોનાના દાગીના બનાવનારાં કારખાનાંઓ અમારા માટે નરકરૂપે સાબિત થયાં છે. હું સરકારને વિનંતી કરું છું કે જલદી જ આ કારખાનાંઓ અહીંથી હટાવી દેવાં જોઈએ, નહીં તો આખા ભુલેશ્વરમાં દમની બીમારી ફરી વળશે.’